Tupou VI

**Tupou VI** (s. 12. heinäkuuta 1959) on Tongan nykyinen kuningas ja maan entinen pääministeri 3. tammikuuta 2000 – 11. helmikuuta 2006. Hänen isänsä oli Taufa’ahau Tupou IV. Tupou VI:n ristimänimi on **ʻAhoʻeitu ʻUnuakiʻotonga Tukuʻaho Tupou**, mutta prinssinä hänet tunnettiin nimillä **Lavaka Ata ʻUlukālala**.

## Varhainen elämä
Syntyessään hän sai perinteiden mukaan kolme erilaista päällikkötitteliä.

‘Aho‘eitu on opiskellut muun muassa Yhdysvalloissa ja Australiassa. Vuonna 1980 prinssi valmistui Itä-Anglian yliopistosta pääaineenaan kehitystutkimus. Hän palasi Tongalle vuonna 1982 suorittamaan asepalvelusta Tongan laivastossa, jossa hän palveli seuraavat viisi vuotta kotiutuen komentajaluutnanttina.

## Ministeri ja diplomaatti
Sotilasuransa jälkeen ‘Aho‘eitu siirtyi valtionhallinnon palvelukseen ja hänet nimitettiin Tongan puolustus- ja ulkoministeriksi vuoteen 2004 asti. Pääministeriksi hän nousi tammikuussa 2000. Neljä vuotta myöhemmin useat parlamentin edustajat boikotoivat parlamentin avajaisia ja vaativat ‘Aho‘eitun eroa. Näiden joukossa oli Feleti Sevele, jonka mukaan ‘Aho‘eitun kaudella lakkautettu kansallinen lentoyhtiö oli todiste siitä, ettei prinssi pysty johtamaan maata.

‘Aho‘eitu erosi pääministerin virasta 11. helmikuuta 2006. Poliittinen ilmapiiri Tongalla oli tuolloin kireä ja siihen liittyi demokratiaa vaativia mielenosoituksia, jotka johtivat myöhemmin samana vuonna Nuku‘alofan mellakoiksi, joissa vaadittiin myös poliittisia uudistuksia ja kuningashuoneen valtaoikeuksien kaventamista maan hallituksessa. ‘Aho‘eitu jälkeen uudeksi pääministeriksi nousi Sevele, joka oli ensimmäinen vaaleilla valittu Tongan pääministeri.

Vuonna 2008 ‘Aho‘eitu lähetettiin komennukselle Australiaan, kun hänet nimitettiin Tongan Canberran-suurlähettilääksi. Hän toimi virassa aina valtaannousuunsa saakka.

## Kuninkaana
Tupou VI kruunattiin kesällä 2015 ja hän sai arvonimen **Tu'i Kanokupolu**. Uuden kuninkaan kruunasi australialainen pappi D'Arcy Wood, millä kierrettiin perinteistä tongalaista tabua, jonka mukaan tavalliset tongalaiset eivät saa koskettaa ylempiarvoisempien tongalaisten päitä. Kruunajaiset päättivät 11 päivää kestäneet juhlat, joihin osallistui arviolta 15 000 henkilöä. Merkittäviä ulkomaalaisia kutsuvieraita olivat muun muassa Japanin kruununprinssi Naruhito.

## Avioliitto ja perhe
‘Aho‘eitu meni naimisiin Nanasipau‘u Vaean kanssa 11. joulukuuta 1982. Parilla on kolme lasta:

* prinsessa Lātūfuipeka Tuku‘aho
* kruununprinssi Tupouto‘a ‘Ulukalala
* prinssi Viliami Tuku‘aho

## Kunnianosoituksia

### Tongalaiset

*  Pouonon ritarikunta (2012, suurmestari)
*  Kruunun ritarikunta (2012, suurmestari)
*  Kuningatar Salote Tupou III:n ritarikunta (2012, suurmestari)
*  Kuningas George Tupou I:n ritarikunta (2012, suurmestari)
*  Kuninkaallinen Pyhän Yrjön sotilasritarikunta (2012, suurmestari)
*  Tongan kuningashuoneen ritarikunta (2012, suurmestari)
*  George Tupou V:n kuninkaallisen perheen ritarikunta (2012, suurmestari)
*  Kuningas George Tupou V:n kruunajaismitali (2008)
*  Kuningas Taufa’ahau Tupou IV:n hopeariemujuhlan mitali (1992)
*  Tongan puolustusvoimien palvelusmitali (1995)

Lähde:

### Ulkomaalaiset

*  Kuningatar Elisabet II:n timanttiriemujuhlan mitali (Yhdistynyt kuningaskunta, 2012)
*  Kuningas Charles III:n kruunajaismitali (Yhdistynyt kuningaskunta, 2023)

Lähde:

## Galleria

Tiedosto:Royal Monogram of King Tupou VI of Tonga.svg|Tupoun kuninkaana käyttävä monogrammi
Tiedosto:Welcome for HM King Tupou VI of the Kingdom of Tonga and HM Queen Nanasipau'u 06.jpg|Tupou VI tapaa Uuden-Seelannin kenraalikuvernööri Patsy Reddyn kanssa vuonna 2019.
Tiedosto:Kingtupou.jpg|Tupou VI:n kruunajaiset vuonna 2015


## Lähteet